Document ID: 32007D0027

KOMISIJOS SPRENDIMAS
2006 m. gruodžio 22 d.
Patvirtinantis tam tikras pereinamąsias priemones dėl žalio pieno pristatymo į perdirbimo įmones ir šio žalio pieno perdirbimo Rumunijoje pagal Europos Parlamento ir Tarybos Reglamentų (EB) Nr. 852/2004 ir (EB) Nr. 853/2004 reikalavimus
(pranešta dokumentu Nr. C(2006) 6963)
(Tekstas svarbus EEE)
(2007/27/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos Stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos Stojimo aktą, ypač į jo 42 straipsnį,
kadangi:
(1)
2004 m. balandžio 29 d. Europos Parlamento ir Tarybos reglamentu (EB) Nr. 852/2004 dėl maisto produktų higienos (1) maisto tvarkymo subjektams nustatomos bendrosios maisto produktų higienos taisyklės, grindžiamos rizikos veiksnių analizės ir svarbiųjų valdymo taškų principais. Jame nustatyta, kad maisto tvarkymo subjektai privalo laikytis šiais principais grindžiamų struktūrinių reikalavimų. 2004 m. balandžio 29 d. Europos Parlamento ir Tarybos reglamentas (EB) Nr. 853/2004, nustatantis konkrečius gyvūninės kilmės maisto produktų higienos reikalavimus (2), papildo Reglamente (EB) Nr. 852/2004 išdėstytas taisykles. Reglamente (EB) Nr. 853/2004 išdėstytose taisyklėse nustatyti konkretūs reikalavimai, keliami pieno perdirbimo įmonėms, ir higienos reikalavimai, keliami žaliam pienui ir pieno produktams.
(2)
2007 m. sausio 1 d. Rumunija įstos į Bendriją. Rengdamosi šiam stojimui, pieno perdirbimo įmonės vykdo reikiamus struktūrinius patobulinimus, kad atitiktų Reglamente (EB) Nr. 852/2004 išdėstytus struktūrinius reikalavimus. Nuo 2004 m. Bendrijos struktūrinius reikalavimus atitinkančių įmonių skaičius padidėjo nuo 12 iki 123.
(3)
Tačiau žalio pieno, atitinkančio Reglamente (EB) Nr. 853/2004 išdėstytus higienos reikalavimus, dalis, pristatyta Reglamento (EB) Nr. 852/2004 struktūrinius reikalavimus atitinkančioms pieno perdirbimo įmonėms, padidėjo nežymiai. Iš viso 2005 m. pagaminto 5,6 mln. tonų žalio karvių pieno 0,38 mln. tonų ES reikalavimus atitinkančio žalio pieno buvo pristatyta į pieno perdirbimo įmones.
(4)
Atsižvelgiant į esamą padėtį, reikėtų nustatyti pereinamąsias priemones dėl veiklos Rumunijos pieno sektoriuje organizavimo.
(5)
Todėl Bulgarijos ir Rumunijos Stojimo akto VII priedo 5 skyriaus I poskyrio c punktu kai kurioms pieno perdirbimo įmonėms, neatitinkančioms Reglamente (EB) Nr. 852/2004 išdėstytų struktūrinių reikalavimų, laikinai leidžiama priimti žalią pieną, neatitinkantį tam tikrų higienos reikalavimų, išdėstytų Reglamente (EB) Nr. 853/2004 („ES reikalavimų neatitinkantis pienas“).
(6)
Pieno gamybos ūkiai, neatitinkantys Reglamente (EB) Nr. 853/2004 nustatytų higienos reikalavimų, ir pieno perdirbimo įmonės, neatitinkančios Reglamente (EB) Nr. 852/2004 išdėstytų struktūrinių reikalavimų, yra išsidėsčiusios visoje Rumunijos teritorijoje. Taip pat kai kurios ES reikalavimus atitinkančios įmonės priima žalią pieną, atitinkantį tam tikrus Reglamente (EB) Nr. 853/2004 išdėstytus higienos reikalavimus („ES reikalavimus atitinkantis pienas“), ir ES reikalavimų neatitinkantį pieną. Todėl prekyba galutiniais produktais, pagamintais ES reikalavimus atitinkančiose įmonėse, turėtų būti vykdoma tik Rumunijoje. Be to, šiame sprendime reikėtų nustatyti ES reikalavimus atitinkančių įmonių sąrašą.
(7)
Taip pat kai kurios ES reikalavimus atitinkančios įmonės ketina atskirai perdirbti ES reikalavimus atitinkantį ir jų neatitinkantį pieną. Todėl reikia nustatyti tokio pieno surinkimo bei apdirbimo ir prekybos iš jų gautais galutiniais produktais sąlygas. Šiame sprendime taip pat reikėtų nustatyti ES reikalavimus atitinkančių įmonių, perdirbančių dviejų rūšių pieną, sąrašą.
(8)
Suteiktas pereinamasis laikotarpis turėtų būti ne ilgesnis kaip 18 mėnesių. Padėtis Rumunijos pieno sektoriuje turi būti peržiūrėta iki šio laikotarpio pabaigos. Taip pat Rumunija turėtų Komisijai teikti metines ataskaitas apie pasiektą pažangą atnaujinant pieno gamybos ūkius, teikiančius žalią pieną ES reikalavimus atitinkančioms įmonėms.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
ES reikalavimus atitinkančių įmonių sąrašai
Šio sprendimo I ir II skyriuose nustatomi Rumunijos pieno perdirbimo įmonių, atitinkančių Reglamento (EB) Nr. 852/2004 II priedo II skyriaus struktūrinius reikalavimus („ES reikalavimus atitinkančios įmonės“) ir kurioms leidžiama priimti ir perdirbti Reglamento (EB) Nr. 853/2004 III priedo IX skirsnio I skyriaus III dalies 3 punkto ir II skyriaus III dalies reikalavimų neatitinkantį žalią pieną („ES reikalavimų neatitinkantis pienas“), sąrašai.
2 straipsnis
ES reikalavimų neatitinkančio pieno pristatymas ir perdirbimas ES reikalavimus atitinkančiose įmonėse, išvardytose priedo I skyriuje
1. Šio sprendimo priedo I skyriuje išvardytos ES reikalavimus atitinkančios įmonės gali priimti ir perdirbti ES reikalavimų neatitinkantį žalią pieną.
2. Kol 1 dalyje nurodytoms įmonėms bus taikomos tos dalies nuostatos, priedo I skyriuje išvardytose ES reikalavimus atitinkančiose įmonėse pagaminti produktai:
a)
gali būti teikiami tik šalies vidaus rinkai arba naudojami toliau perdirbti kitose priedo I skyriuje išvardytose ES reikalavimus atitinkančiose įmonėse neatsižvelgiant į pardavimo datą;
b)
turi būti paženklinti kitokiu identifikavimo ženklu nei nustatytieji Reglamento (EB) Nr. 853/2004 5 straipsnio 1 dalyje.
3 straipsnis
ES reikalavimus atitinkančio ir jų neatitinkančio pieno pristatymas ir perdirbimas ES reikalavimus atitinkančiose įmonėse, išvardytose priedo II skyriuje
Šio sprendimo priedo II skyriuje išvardytos ES reikalavimus atitinkančios įmonės gali priimti bei perdirbti Reglamento (EB) Nr. 853/2004 II priedo IX skirsnio I skyriaus III dalies 3 punkto ir II skyriaus III dalies reikalavimus atitinkantį žalią pieną („ES reikalavimus atitinkantis pienas“) ir ES reikalavimų neatitinkantį pieną atskirose gamybos linijose, jei tų įmonių maisto tvarkymo subjektai:
a)
laikosi Reglamento (EB) Nr. 852/2004 5 straipsnio nuostatų,
b)
įrodo, kad yra pajėgūs laikytis toliau išvardytų sąlygų, įskaitant atskirų gamybos linijų žymėjimą:
i)
imtis visų reikiamų priemonių, kad būtų tinkamai laikomasi vidinių žalio pieno atskyrimo procedūrų, pradedant surinkimu ir baigiant galutiniu gamybos etapu, įskaitant pieno surinkimo maršrutus, atskirą ES reikalavimus atitinkančio ir jų neatitinkančio pieno laikymą bei apdorojimą ir specialų pieno produktų pakavimą ir ženklinimą, kuriame nurodoma, ar jie pagaminti iš ES reikalavimus atitinkančio ar jų neatitinkančio pieno, taip pat atskirą tokio pieno laikymą;
ii)
nustatyti žalio pieno atsekamumo užtikrinimo tvarką, įskaitant reikiamą dokumentais pagrįstą produktų judėjimo patvirtinimą, pieno produktų apskaitą ir ES reikalavimus atitinkančio ir jų neatitinkančio pieno suderinamumą su gaminamų pieno produktų kategorijomis;
iii)
visą žalią pieną 15 sekundžių termiškai apdoroti ne žemesnėje kaip 71,7 °C temperatūroje;
iv)
imtis visų reikiamų priemonių užtikrinti, kad Reglamento (EB) Nr. 853/2004 II priedo I skirsnyje nurodyti identifikavimo ženklai būtų naudojami nesukčiaujant.
4 straipsnis
Rumunijos kompetentingų valdžios institucijų pareigos, susijusios su priedo II skyriuje išvardytomis ES reikalavimus atitinkančiomis įmonėmis
1. Rumunijos kompetentingos valdžios institucijos:
a)
užtikrina, kad priedo II skyriuje išvardytų ES reikalavimus atitinkančių įmonių maisto tvarkymo subjektai imasi visų reikiamų priemonių, skirtų sudaryti sąlygas tinkamai laikytis vidinių žalio pieno ir pieno produktų atskyrimo procedūrų;
b)
priedo II skyriuje išvardytose ES reikalavimus atitinkančiose įmonėse atlieka testus ir iš anksto nepranešusios tikrina, ar įmonėse laikomasi žalio pieno ir pieno produktų atskyrimo procedūrų;
c)
patvirtintose laboratorijose atlieka viso žalio pieno ir gatavų produktų pagamintų šio sprendimo priedo II skyriuje pateiktame sąraše išvardytose ES reikalavimus atitinkančiose įmonėse testus ir tikrina, ar jos laikosi Reglamento (EB) Nr. 853/2004 III priedo IX skirsnio II skyriaus reikalavimų, įskaitant pieno produktų mikrobiologinius kriterijus.
2. Priedo II skyriuje išvardytose ES reikalavimus atitinkančiose įmonėse iš ES reikalavimų neatitinkančio žalio pieno pagamintas pienas ir pieno produktai gali būti tiekiami tik šalies vidaus rinkai arba naudojami toliau perdirbti kitose tokiose įmonėse arba I skyriuje išvardytose įmonėse ir turi būti paženklinti kitokiu identifikavimo ženklu, nei nurodytieji Reglamento (EB) Nr. 853/2004 5 straipsnio 1 dalyje.
3. Tik šio sprendimo priedo II skyriuje išvardytose pieno perdirbimo įmonėse pagaminti ir šio straipsnio 1 dalies bei Reglamento (EB) Nr. 853/2004 III priedo IX skirsnio reikalavimus atitinkantys pieno produktai gali būti ženklinami kaip ES reikalavimus atitinkantys produktai, atitinkantys to reglamento nuostatas.
5 straipsnis
Reikalavimų laikymasis ir ataskaitos
1. Rumunija užtikrina, kad šio sprendimo 2 straipsnio 1 dalyje nurodyti pieno gamybos ūkiai palaipsniui pradėtų laikytis reikalavimų, nurodytų Reglamento (EB) Nr. 853/2004 III priedo IX skirsnio I skyriaus II ir III dalyse.
2. Rumunija teikia Komisijai pieno gamybos ūkių ir pieno surinkimo sistemos modernizavimo pažangos metines ataskaitas.
6 straipsnis
Pienui ir pieno produktams, pagamintiems laikantis šio sprendimo 3 ir 4 straipsniuose išdėstytų nuostatų, parama teikiama tik pagal Tarybos Reglamento (EB) Nr. 1255/1999 (3) II antraštinės dalies II ir III skyrius, išskyrus 11 straipsnį, ir II antraštinės dalies nuostatas, jei jie paženklinti ovalo formos identifikavimo ženklu, nurodytu Reglamento (EB) Nr. 853/2004 II priedo I skirsnyje.
7 straipsnis
Taikymas
Šis Sprendimas taikomas tik tuo atveju, jei įsigalioja Bulgarijos ir Rumunijos stojimo sutartis, nuo šios Sutarties įsigaliojimo dienos.
Jis taikomas iki 2008 m. birželio 30 d.
8 straipsnis
Adresatai
Šis sprendimas skirtas valstybėms narėms.
Priimta Briuselyje, 2006 m. gruodžio 22 d.

Labels: 17
7
3
0
18
15